# 10. DTU’s strategi 2026-31

Indstilling

Det indstilles, at bestyrelsen drøfter udfordringsbilledet, strategiske ambitioner og mulighedsrum samt at bestyrelsen i drøftelsen inddrager bidragene fra de kollegiale organer, eksterne interessenter, samt øvrigt vedlagte input, som bestyrelsen har efterspurgt.

Formål med drøftelsen er, at bestyrelsen kan pege på de vigtigste strategiske ambitioner og dermed tegne strukturen for indholdet i DTU’s kommende strategi 2026-2031.

Sagsfremstilling

*Opsamling på direktørkredsseminar og bestyrelsesmøde d. 1. april 2025*

Efter de strategiske drøftelser i de organisatoriske enheder (institutter, centre og administrative afdelinger), i direktørkredsen og på seneste bestyrelsesmøde d. 1. april 2025 er der blevet opsummeret og identificeret seks overordnede strategiske ambitioner med en række tilhørende og underliggende retninger (se bilag 1). Ambitionerne overlapper i høj grad med hinanden, og flere af de underliggende retninger kan placeres under forskellige strategiske ambitioner. I udgangspunkt har opsummeringen i de seks ambitioner tjent det formål at lette og målrette det videre arbejde med strategien, så de kollegiale organer og de eksterne stakeholders ikke skulle forholde sig til alle udsagn og input, men bidrage kvalificeret, konkret, og målrettet ud fra deres kompetence, samt adressere de spørgsmål, som bestyrelsen har ønsket belyst.

*Input fra kollegiale organer*

De kollegiale organer er alle blevet bedt om at forholde sig til de seks ambitioner og komme med input til udfordringer og muligheder. Derudover er de, med afsæt i deres kompetence/ansvarsområde, blevet bedt om at forholde sig til specifikke spørgsmål, vedrørende f.eks. trivsel, excellence, innovation, partnerskaber, mv., som bestyrelsen ønskede afdækket. Akademisk Råd, CUU og DUU og eksterne stakeholders (9 Advisory Boards, Aftagerpanelet og Repræsentantskabet) samt studenterorganisationen PF og Ph.d.-foreningen har alle afholdt møde og fremsendt input til strategiprocessen (se bilag 4 og 5). På tidspunktet for udarbejdelsen af sagsfremstillingen har HSU og KAMU ikke afholdt møde.

*Direktionens strategiske ambitioner*

På bestyrelsesmødet i april blev der efterspurgt forslag til ambitioner i den nye strategi. Direktionen har derfor set på tværs af de mange input, der er kommet i processen frem til nu, og på den baggrund udformet syv strategiske ambitioner, som indspil til bestyrelsesmødet (se bilag 2). Hver ambition er suppleret med en mini SWOT-analyse, så der tegnes et billede af styrker, svagheder, muligheder og trusler, der kan bidrage til at nuancere bestyrelsens drøftelser og tegne et billede af, nogle af de forandringer ambitionerne kræver, hvis de skal kunne indfries.

*PESTEL-analyse*

Derudover har Implement Consulting udarbejdet en PESTEL-analyse, der identificerer og giver et overblik over eksterne faktorer, der kan påvirke DTU; Political (politiske forhold), Economic (økonomiske forhold), Social (sociale forhold), Technological (tekniske forhold), Environmental (miljøforhold) og Legal (juridiske forhold). Formålet er at belyse, hvilken virkelighed DTU’s kommende strategi skal passe ind i (se bilag 3).

*EuroTech-alliancens strategier samt DTU’s og alliancepartnernes virksomhedssamarbejder*

For at nuancere de strategiske drøftelser yderligere er der udarbejdet dels en oversigt over Euro-Tech-partnernes strategier (se bilag 6), der kan synliggøre, hvor DTU evt. kan differentiere sig i forhold til de stærkeste tekniske universiteter i Europa. Dels en oversigt over DTU’s allianceuniversiteters top-5 corporate samarbejdspartnere målt på sampublikationer, der giver et indblik i, hvilke virksomheder DTU’s alliancepartnere samarbejder med (se bilag 7). Endeligt vedlægges en oversigt over DTU’s mest hyppige samarbejdspartnere i eksternt finansierede projekter 2020-2024 (se bilag 8).

Bestyrelsens strategidrøftelse

Bestyrelsens strategidrøftelse faciliteres af konsulenterne Søren Lillelund Bech og Troels Møller Grosen fra Implement Consulting Group.

På mødet præsenteres DTU’s nuværende udfordringsbillede indledningsvist. Herefter præsenteres forslag til mulige strategiske ambitioner og en række mulighedsrum for DTU’s fremtidige retning. Drøftelserne af de enkelte mulighedsrum skal lede frem til konkrete valg, samt drøftelser af den eller de fortællinger, der vil knytte sig til de mulige fremtidige retninger for universitetets virke.

Resultatet af drøftelserne vil være, at bestyrelsen træffer et antal valg indenfor de drøftede mulighedsrum. Disse valg vil samlet tegne strukturen i den kommende strategi. Resultatet vil efterfølgende blive anvendt til yderligere kvalificering, som kan bidrage til, at der kan udarbejdes strategiske pejlemærker, så bestyrelsen kan lægge sig fast på en endelig strategi i efteråret.

Bilag

* Bilag 1. Opsamling på direktørkredsseminar og bestyrelsesmøde d. 1. april 2025
* Bilag 2. Direktionens strategiske ambitioner, inkl. mini SWOT-analyser
* Bilag 3. PESTEL-analyse
* Bilag 4. Input fra Advisory Boards
* Bilag 5. Input fra kollegiale organer
* Bilag 6. Oversigt over EuroTech-partnernes strategier
* Bilag 7. Oversigt over alliancepartnernes sampublikationer med top-5 virksomheder 2020-24
* Bilag 8. Oversigt over DTU’s samarbejdspartnere i eksternt finansierede projekter 2020-2024